R E L A C I O N


PËR

PROJEKTLIGJIN “PËR RATIFIKIMIN E MARRËVESHJES, NDËRMJET KËSHILLIT TË MINISTRAVE TË REPUBLIKËS 
SË SHQIPËRISË DHE QEVERISË SË REPUBLIKËS SË INDISË, 
PËR SHMANGIEN E TATIMIT TË DYFISHTË DHE PARANDALIMIN E EVAZIONIT FISKAL PËR TATIMET MBI TË ARDHURAT 
DHE KAPITALIN”

Marrëveshjet për shmangien e tatimeve të dyfishta dhe parandalimin e evazionit fiskal kanë një rol të rëndësishëm në kompleksin e faktorëve që garantojnë, favorizojnë dhe stimulojnë marrëdhëniet ekonomiko - tregtare ndërkombëtare.

Rëndësia e këtyre marrëveshjeve po rritet vazhdimisht në kushtet e rritjes së veprimtarive të biznesit të shoqërive shumëkombëshe dhe në kushtet e rritjes së vazhdueshme të lëvizjes së lirë ndërkombëtare të njerëzve, kapitaleve, mallrave e parave.

Marrëveshja, ndërmjet Këshillit të Ministrave të Republikës së Shqipërisë dhe qeverisë së Republikës së Indisë për shmangien e tatimit të dyfishtë dhe parandalimin e evazionit fiscal, për tatimet mbi të ardhurat dhe kapitalin, nënshkruar më 8 korrik 2013, krijon një bazë të plotë ligjore për trajtimin tatimor të individëve apo personave juridikë, shqiptarë dhe indianë, që kanë veprimtari biznesi apo të ardhura të tjera që bien nën juridiksionin e legjislacioneve tatimore të të dyja shteteve.

Duke pasur veprimtari në të dyja shtetet apo duke qenë rezident i njërit shtet, që siguron të ardhura në shtetin tjetër, individi apo personi juridik mund të rëndohet me tatim të dyfishtë (për të njëjtën të ardhur të tatohet dy herë) gjë që mund të krijojë premisa për shmangie të tatimit dhe evazion fiskal. Kjo marrëveshje, dispozitat e së cilës kanë përparësi ndaj legjislacioneve tatimore të të dyja vendeve, trajton pikërisht faktin se si do të shmanget tatimi i dyfishtë, duke i dhënë të drejtën për tatimin e të ardhurave të caktuara vetëm njërit shtet apo duke e ndarë këtë të drejtë ndërmjet të dyja shteteve, por pa e rënduar subjektin me tatim të dyfishtë. Marrëveshja, gjithashtu, ka dispozita, në bazë të të cilave shtetet shkëmbejnë informacione dhe bashkëpunojnë për parandalimin e evazionit fiskal nga subjektet që kanë veprimtari në të dyja vendet.


Çështjet kryesore, që trajtohen në këtë marrëveshje, janë:

· tatimet e përfshira (neni 2), që janë tatimet mbi të ardhurat, që vihen nga ana e një shteti kontraktues apo autoriteteve të tyre vendore, pavarësisht nga mënyra e mbledhjes së tyre;
· përcaktimi i rezidencës tatimore të tatimpaguesit (neni 4), ku jepen kriteret e përcaktimit të rezidencës (“banimit për efekt fiskal”) për individët dhe për personat juridikë;
· përcaktimi i konceptit të “selisë së përhershme” të biznesit që një individ apo një sipërmarrje e njërit shtet kontraktues ka në shtetin tjetër kontraktues (neni 5);
· përcaktimi i së drejtës së plotë tatimore të tatimit mbi të ardhurat nga pasuritë e paluajtshme (qiratë apo të ardhura të tjera) për shtetin ku ndodhen pasuritë e paluajtshme (neni 6), pavarësisht nga rezidenca e tatimpaguesit apo pronarit. Dispozitat e nenit do të zbatohen, gjithashtu, ndaj të ardhurave nga pasuria e paluajtshme e një ndërmarrjeje dhe për të ardhurat nga pasuria e paluajtshme e përdorur për kryerjen e shërbimeve personale të pavarura;
· trajtimi i të ardhurave nga transporti ndërkombëtar (neni 8), ku e drejta e plotë tatimore i jepet shtetit ku ka rezidencën shoqëria ajrore apo detare që ushtron biznesin e transportit ndërkombëtar;
· një rol të rëndësishëm në marrëveshje ka lufta kundër të ashtuquajturit “transferim i çmimeve” ose transferimi i fitimit nëpërmjet ndryshimit të çmimeve. Në shumë raste kompanitë e të njëjtit grup multinacional (apo në përgjithësi personat e lidhur) bëjnë transferimin e fitimeve (nëpërmjet ndryshimit të çmimeve) në vende ku fitimet nuk tatohen apo tatohen me tarifa minimale. Në këtë rast, bazuar në dispozitat e nenit 9, nëse një shtet kontraktues përfshin në përfitimet e një ndërmarrjeje të atij shteti dhe taton, sipas tyre, fitimet, për të cilat një ndërmarrje e shtetit tjetër kontraktues është tatuar në shtetin tjetër dhe fitimet e përfshira janë fitime që do të ishin mbledhur nga ndërmarrja e shtetit të parë të përmendur, nëse kushtet e vëna ndërmjet dy ndërmarrjeve do të ishin ato që do t’u ishin vënë ndërmarrjeve të pavarura, atëherë shteti tjetër do të bëjë një rregullim të përshtatshëm për shumën e tatimit të vënë mbi këto fitime. Në përcaktimin e këtyre rregullimeve, dispozitat e tjera të kësaj marrëveshjeje do të konsiderohen në mënyrën e duhur dhe autoritetet kompetente të shteteve kontraktuese, nëse është e nevojshme, do të konsultojnë njëri - tjetrin;
· shmangia e tatimit të dyfishtë për të ardhurat nga dividendët, nga interesi dhe nga tarifat për licenca (të ardhurat nga pronësia intelektuale, të drejtat e autorit, patentat), respektivisht, nenet 10, 11 dhe 12, bëhet duke e ndarë të drejtën tatimore ndërmjet të dyja vendeve dhe, konkretisht, vendi i burimit, pra vendi ku lindin këto të ardhura, ka të drejtë tatimore të kufizuar, ndërsa vendi i rezidencës, pra vendi ku është rezident individi apo kompania që i përfiton të ardhurat krediton (redukton) tatimin e paguar në vendin tjetër kur llogarit detyrimin tatimor të tatimpaguesit;
· e drejta tatimore për tatimin e të ardhurave nga shitja e pronave të paluajtshme (neni 13) i takon vendit ku ndodhen këto prona të paluajtshme, pavarësisht nga rezidenca e tatimpaguesit;
· të ardhurat nga shërbimet personale të pavarura (neni 14), shërbimet profesionale që një rezident i një shteti kontraktues realizon në shtetin tjetër do të tatohen në shtetin e rezidencës së individit që realizon këto të ardhura, përveç kur këto shërbime realizohen nëpërmjet një baze të qëndrueshme që ky individ ka në shtetin tjetër. Në një rast të tillë, të ardhurat që i atribuohen kësaj baze të qëndrueshme do të tatohen në shtetin ku ndodhet baza e qëndrueshme;
· të ardhurat nga shërbime personale të varura, tarifat e drejtuesve të kompanive, të ardhurat e artistëve e të sportistëve, të ardhurat nga pensionet etj. trajtohen veçmas në nenet 15 - 22;
· e drejta për tatimin e kapitalit (përfshirë tatimin mbi pronën), kur ky kapital konsiston në pronë të paluajtshme (neni 23), i takon shtetit kontraktues ku ndodhen këto prona;
· nëpërmjet dispozitave të nenit 24 jepen mënyrat dhe procedurat e përgjithshme për eliminimin e tatimit të dyfishtë.

Neni 25 mbështetet në parimin e mosdiskriminimit që kërkon që shtetasit e një shteti kontraktues nuk do t’i nënshtrohen tatimit në shtetin tjetër kontraktues ose çdo kërkese në lidhje me të që ndryshon ose është më e rreptë sesa tatimi dhe kërkesave përkatëse të të cilave mund t’i nënshtrohen shtetasit e atij shteti tjetër në të njëjtat rrethana.

Neni 27 përcakton dispozitat e përgjithshme të shkëmbimit të informacionit.
Neni 28 parashikon asistencën në mbledhjen e taksave.
Neni 29 jep përkufizimin e përfitimeve.
Neni 30 përcakton se asnjë dispozitë e kësaj marrëveshjeje nuk do të ndikojë në privilegjet financiare të anëtarëve të misioneve diplomatike apo posteve konsullore sipas rregullave të përgjithshme të së drejtës ndërkombëtare ose sipas dispozitave të marrëveshjeve të veçanta.

[bookmark: _GoBack]Kjo marrëveshje do të hyjë në fuqi në datën e marrjes së njoftimit të fundit lidhur me plotësimin e procedurave ligjore të palëve kontraktuese dhe të gjitha dispozitat e saj kanë efekt në Republikën e Shqipërisë në lidhje me të ardhurat që rrjedhin ose kapitalin e zotëruar më 1 janar ose pas 1 janarit të vitit kalendarik të vitit pasardhës kur ka hyrë në fuqi marrëveshja, si dhe për Republikën e Indisë më 1prill pas vitit kalendarik, në të cilin marrëveshja hyn në fuqi.
Në zbatim të nenit 121 të Kushtetutës, kjo marrëveshje i paraqitet Kuvendit për miratim.

Institucioni përgjegjës për zbatimin e kësaj marrëveshjeje është Ministria e Financave, Drejtoria e Përgjithshme e Tatimeve.

